《元日观灯复陪指挥巡城东同行诸公》
明代·陈谟

遥闻太乙下清都，五夜香风溢四衢。杨柳连营垂虎帐，芙蓉压水引金吾。

蟾宫送月云头净，相府延春夜禁无。粉扇榴裙歌下里，鸡皮鹤发舞寒胡。

花枝插烛频频换，泉乳浇茶细细娱。假面拳毛狮子啸，散花烟火寿星扶。

兴阑更自巡城钥，时泰还欣绝警枹。游骑追随杂耆老，吹笳激烈混笙竽。

飘飘吟句参军送，落落神情长史趍。自叹衰迟多白发，苦无锦句付奚奴。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。